PREDKLADACIA SPRÁVA

Listom zo dňa 29. septembra 2004 podpredseda vlády a minister financií SR požiadal v mene vlády Slovenskej republiky Medzinárodnú banku pre obnovu a rozvoj o úver na Projekt technickej podpory rozvoja ľudského kapitálu vo výške 200 000 000 Sk (5 000 000 EUR). Predkladaný materiál je výsledkom negociácií Ministerstva práce, sociálnych vecí a rodiny SR, Ministerstva školstva SR a Ministerstva financií SR s Medzinárodnou bankou pre obnovu a rozvoj, ktoré sa uskutočnili v dňoch 25. a 26. novembra 2004. Úverová zmluva bola schválená Radou riaditeľov skupiny Svetovej banky 25. januára 2005.

Cieľom projektu je pomôcť pri modernizácii systémov zamestnanosti, vzdelávania a sociálnej kohézie prostredníctvom vytvorenia účinnej infraštruktúry politiky na realizáciu, riadenie a hodnotenie reforiem v oblasti zamestnanosti, vzdelávania a sociálnej kohézie v rezorte práce a sociálnych vecí a v rezorte školstva. Projekt je výnimočný tým, že sa netýka len jednotlivých ministerstiev, ale celých rezortov, keďže do neho budú zapojené aj im podriadené inštitúcie. Vzhľadom na celorezortnú orientáciu projektu sa predpokladá aj zapojenie samospráv. Samosprávy sa budú môcť zapojiť do všetkých častí projektu a využiť tak možnosť skvalitnenia svojich ľudských zdrojov, či zlepšiť kapacitu na implementáciu, monitorovanie a evalváciu lokálnych politík. Z finančného hľadiska je projekt porovnateľný s inými zdrojmi financovania. Hlavným dôvodom na získanie úveru je ďalšia pridaná hodnota poskytnutá Medzinárodnou bankou pre obnovu a rozvoj nad rámec úveru. Ide najmä o konzultačné a manažérske služby pri čerpaní úveru a prístup k interným podujatiam Medzinárodnej banky pre obnovu a rozvoj (vzdelávania, školenia, semináre, stáže). Vzhľadom na zameranie projektu ide o mimoriadne významnú pridanú hodnotu.

Projekt konkrétne pozostáva z troch základných častí. Prvou je vytvorenie kapacitného rámca pre tvorbu politík. Hlavnou úlohou tejto časti je posilniť funkčné procesy a informačné toky medzi jednotlivými ministerstvami a ostatými inštitúciami spadajúcimi do ich rezortu. Prvou fázou komponentu číslo 1 je zhodnotenie inter-inštitucionálnych vzťahov v rámci oboch rezortov. Na základe jeho výsledkov budú formulované a následne implementované opatrenia na zlepšenie inter-inštitucionálneho rámca v súvislosti s tokom informácií a nastavením procesov. Tento komponent je v prípade rezortu práce a školstva výnimočne dôležitý, pretože tieto dva rezorty nemôžu úspešne implementovať, monitorovať a evalvovať svoje reformy bez efektívnej spolupráce so svojimi priamo riadenými organizáciami (pri PRO ide najmä o krajské školské úrady, Ústredie práce, sociálnych vecí a rodiny, úrady práce, sociálnych vecí a rodiny).

Investície do ľudského kapitálu tvoria druhú časť projektu. Projekt sa v tejto časti zameriava na kreovanie udržateľného systému, ktorý umožní v dlhodobom horizonte vytvoriť kvalitnú politiku ľudských zdrojov v rámci oboch rezortov a zároveň prinesie stále sa obnovujúci rezervoár potenciálnych pracovníkov pre rezorty školstva a práce s možnosťou rozšírenia pre iné orgány štátnej správy. Kvalitná politika ľudských zdrojov bude prameniť zo zlepšenia práce osobných úradov, ktoré sú zodpovedné za personálnu politiku, teda za to akí zamestnanci pracujú v oboch rezortoch. Zároveň so skvalitnením riadenia ľudských zdrojov sa bude pracovať na skvalitnení cieľovej skupiny zamestnancov zodpovedných za tvorbu koncepčných materiálov, za implementáciu politík a za monitorovanie a evalvovanie politík a konkrétnych opatrení v oboch rezortoch. Súčasťou projektu je vytvorenie rezervoáru ľudských zdrojov, čo bude postavené na stimulovaní dlhodobého výskumu a výučby v oblasti štátnej správy so zreteľom na potreby rezortu školstva a rezortu práce a sociálnych vecí. 

Tretia časť projektu je zameraná na budovanie a zlepšenie inštitucionálnej kapacity, ktorá posilní schopnosť tvoriť politiky na faktoch a dátach (tzv. evidence based policy). Oba rezorty sa budú v rámci tejto časti koncentrovať na skvalitnenie procesov tvorby koncepčných dokumentov, a to prostredníctvom manuálov a tréningov pre relevantných zamestnancov zameraných na tvorbu koncepčných dokumentov. Zároveň sa oba rezorty budú zaoberať vybudovaním robustnej základne údajov a odbornej literatúry, čo bude spojené s tréningmi v oblasti efektívneho využívania zdrojov pri tvorbe, monitorovaní a evalvácii politík a koncepcií. 

Projekt ako celok zvýši kapacitu oboch ministerstiev a ich priamo riadených organizácií, čo bude mať pozitívny dopad na implementáciu zásadných reforiem, ktoré sa realizujú tak vo vzdelávacej politike ako aj v sociálnej politike a v politike zamestnanosti. Rezort školstva a rezort práce a sociálnych vecí zodpovedajú za významné percento verejných príjmov a ešte významnejšie percento verejných výdavkov, a preto investície do zvýšenia ich kapacít efektívne narábať s týmito prostriedkami bude mať významný multiplikačný efekt. Z dlhodobého hľadiska je dôležité, že výsledky projektu môžu byť využité na modernizáciu aj ostatných rezortov s podobnými problémami s akými sa dnes potýka Ministerstvo práce sociálnych vecí a rodiny SR a Ministerstvo školstva SR. Konkrétne výsledky jednotlivých komponentov projektu sú zachytené v Rámci výsledkov, ktorý tvorí prílohu negociačného dokumentu č. 2 a tá je súčasťou prílohy č. 1 k predloženému materiálu. 

Suma úveru je päť miliónov EUR. Dopad na štátny rozpočet bude v súlade so zákonom č. 740/2004, Z.z. o štátnom rozpočte na rok 2005 v § 4 ods.2 písm.b). Ministerstvo školstva SR ani Ministerstvo práce, sociálnych vecí a rodiny SR nebudú z dôvodu realizácie projektu uplatňovať dodatočné nároky na štátny rozpočet nad rámec schváleného rozpočtu na roky 2005 - 2007, pričom MPSVaR SR predpokladá čerpanie úveru najmä v rokoch 2005 a 2006 a MŠ SR najmä v rokoch 2006 a 2007. Slovenská republika ako dlžník zaplatí pohyblivý úrok z istiny čerpaného a nesplateného úveru za príslušné úrokové obdobie. Úroková sadzba je šesť mesačný LIBOR (London InterBank Offered Rate) + 0.25 %. K prvému februáru 2005 by bol úrok 2,43469 %. Úverová zmluva ustanovuje, že dňom nadobudnutia efektívnosti úverovej zmluvy dlžník zaplatí banke poplatok za poskytnutie úveru vo výške 1.0 %, avšak  rozhodnutím Rady výkonných riaditeľov Medzinárodnej banky pre obnovu a rozvoj bol tento poplatok na rok 2005 znížený o 0.5 %. Úverová zmluva ďalej určuje, že z nečerpanej časti úveru je dlžník povinný platiť počas prvých štyroch rokov čerpania úveru poplatok vo výške 0.85 % a odo dňa štvrtého výročia vzniku tohto nároku je povinný platiť poplatok z nečerpanej časti úveru vo výške 0.75 %.  Poplatok z nečerpanej časti úveru bol, v súlade s bežnou praxou banky, pre rok 2005 znížený rozhodnutím Rady riaditeľov Medzinárodnej banky pre obnovu a rozvoj o 0.5 % a jeho výška tak bude v tomto roku 0.35 %. Úroky a poplatky za poskytnutie úveru sú splatné polročne spätne za príslušný polrok dňa 15. júna a 15. decembra každý rok. Dlžník splatí v plnej výške istinu úveru dňa 15. júna 2010. 

Materiál bol predmetom medzirezortného pripomienkového konania a  rokovania Úverového a záručného výboru vlády SR. Na rokovanie vlády sa materiál predkladá bez rozporov. 

Doložka finančných, ekonomických, environmentálnych vplyvov a vplyvov na zamestnanosť je súčasťou materiálu.